Moskee-aanval: Dodetal styg skerpAbdel Fattah el-Sisi, die Egiptiese president (20 November 2017). Foto: AP Photo/Petros Karadjias Minstens 235 mense is dood in die aanval Vrydag op ŉ moskee in die Sinai-skiereiland in die noorde van Egipte. Die Egiptiese staatsnuusagentskap MENA berig owerhede het die jongste dodetal van die aanval bevestig, wat dit die dodelikste aanval op landsburgers in die afgelope paar jaar in die land maak. Nog minstens 130 mense is beseer in die aanval op die Al Rawdah-moskee in Bir al-Abed, wes van die stad El Arisj, wat nie ver van die grens van Gasa af is nie. Maroela Media het vroeër berig ŉ bom het deur die moskee geruk tydens die preek van aanbidders se Vrydag-gebedsessie, voordat militante in vier veldvoertuie aangekom en op die moskeegangers losgebrand het. Amptelike woordvoerders van die plaaslike ministerie vir gesondheid het gesê 30 ambulanse is na die toneel ontplooi, terwyl sommige media berig slagoffers is in tot 50 ambulanse na hospitale gehaas. Staatsveiligheidsbeamptes stel tans op die toneel ondersoek in. Abdel Fattah el-Sisi, die Egiptiese president, sal na verwagting binnekort ŉ vergadering met die veiligheidskomitee hou om die gevolge van die terreuraanval te bespreek. Die president het ook ŉ nasionale routydperk van drie dae lank aangekondig.